Document ID: 32009D0566

ΑΠΌΦΑΣΗ ΤΗΣ ΕΠΙΤΡΟΠΉΣ
της 27ης Ιουλίου 2009
για την τροποποίηση της απόφασης 2008/721/ΕΚ όσον αφορά τις αποζημιώσεις που καταβάλλονται στα μέλη των επιστημονικών επιτροπών και στους εμπειρογνώμονες στον τομέα της ασφάλειας των καταναλωτών, της δημόσιας υγείας και του περιβάλλοντος
[κοινοποιηθείσα υπό τον αριθμό Ε(2009) 5767]
(2009/566/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 152 και 153,
Εκτιμώντας τα ακόλουθα:
(1)
Το άρθρο 19 της απόφασης 2008/721/ΕΚ της Επιτροπής, της 5ης Σεπτεμβρίου 2008, για τη σύσταση μιας συμβουλευτικής δομής επιστημονικών επιτροπών και εμπειρογνωμόνων στον τομέα της ασφάλειας των καταναλωτών, της δημόσιας υγείας και του περιβάλλοντος και για την κατάργηση της απόφασης 2004/210/ΕΚ (1) προβλέπει ότι τα μέλη των επιστημονικών επιτροπών, οι επιστημονικοί σύμβουλοι από το σώμα συμβούλων και οι εξωτερικοί εμπειρογνώμονες δικαιούνται αποζημίωση για τη συμμετοχή τους στις συνεδριάσεις των επιτροπών, στα θεματικά εργαστήρια, στις ομάδες εργασίας και σε άλλες συνεδριάσεις και εκδηλώσεις που διοργανώνονται από την Επιτροπή και για τις υπηρεσίες που προσφέρουν ως εισηγητές για ένα συγκεκριμένο ζήτημα.
(2)
Το παράρτημα III της απόφασης 2008/721/ΕΚ καθορίζει σε 300 ευρώ την αποζημίωση για κάθε πλήρη ημέρα συμμετοχής, σε 150 ευρώ την αποζημίωση για συμμετοχή σε πρωινή ή απογευματινή συνεδρίαση και σε 300 ευρώ την αποζημίωση για τις υπηρεσίες εισηγητή. Η τελευταία, εάν αιτιολογείται πλήρως και ανάλογα με τον διαθέσιμο προϋπολογισμό, μπορεί να αυξηθεί στα 600 ευρώ για θέματα τα οποία έχουν ιδιαίτερες απαιτήσεις όσον αφορά το φόρτο εργασίας.
(3)
Το εν λόγω παράρτημα προβλέπει επίσης ότι η Επιτροπή θα αξιολογεί σε τακτική βάση την ανάγκη προσαρμογής των προαναφερόμενων αποζημιώσεων με βάση τους δείκτες τιμών, τις αποζημιώσεις που καταβάλλονται σε εμπειρογνώμονες σε άλλους ευρωπαϊκούς φορείς και την πείρα όσον αφορά το φόρτο εργασίας των μελών, των συνεργαζόμενων μελών, των άλλων επιστημονικών συμβούλων και των εξωτερικών εμπειρογνωμόνων. Η πρώτη αξιολόγηση θα πραγματοποιηθεί το 2009.
(4)
Το τρέχον επίπεδο των αποζημιώσεων καθορίστηκε το 1997 για τα μέλη και τους εμπειρογνώμονες των επιτροπών που προϋπήρξαν των εν λόγω επιστημονικών επιτροπών και δεν αναπροσαρμόστηκε από τότε. Η αναπροσαρμοσμένη ημερήσια αποζημίωση, λαμβανομένης υπόψη της αύξησης των τιμών καταναλωτή κατά την περίοδο 1997-2008 με βάση τα στοιχεία σχετικά με το δείκτη τιμών καταναλωτή της Eurostat, θα ήταν 381,50 ευρώ. Το ποσό αυτό θα πρέπει να στρογγυλοποιηθεί στα 385 ευρώ.
(5)
Η διάκριση μεταξύ συνεδριάσεων πλήρους ημέρας και συνεδριάσεων μισής ημέρας πρέπει να καταργηθεί, προκειμένου να ληφθεί υπόψη ο χρόνος ταξιδιού και μεταφοράς.
(6)
Βάσει της εμπειρίας, ο φόρτος εργασίας των εισηγητών εξαρτάται ουσιαστικά από την περιπλοκότητα και τη διάρκεια των δραστηριοτήτων που απαιτούνται για την ολοκλήρωση της γνώμης, λαμβανομένων υπόψη της περιπλοκότητας του θέματος, της διαθεσιμότητας στοιχείων και της προσβασιμότητας σε αυτά, της ποσότητας των εγγράφων που πρέπει να εξεταστούν, της ανάγκης συνεργασίας με άλλους φορείς, καθώς και του βαθμού και της περιπλοκότητας των διαβουλεύσεων των ενδιαφερόμενων μερών και των δημόσιων διαβουλεύσεων που απαιτούνται. Τα ισχύοντα δύο επίπεδα της αποζημίωσης υπηρεσιών εισηγητή δεν αντικατοπτρίζουν το πραγματικό εύρος της κατάστασης και, ως εκ τούτου, θα πρέπει να διαμορφωθεί ένα ευρύτερο φάσμα αποζημίωσης για τις υπηρεσίες εισηγητή,
ΑΠΟΦΑΣΙΖΕΙ:
Άρθρο μόνο
Το παράρτημα III της απόφασης 2008/721/ΕΚ αντικαθίσταται από το κείμενο του παραρτήματος της παρούσας απόφασης.
Βρυξέλλες, 27 Ιουλίου 2009.

Labels: 20
3
9
12
15